በ2006 በጀት አመት በገጠርና በከተማ ስኬቶቶች መመዝገባቸውን የኢህአዴግ የስራ አስፈፃሚ ኮሚቴ ገለጸ
አዲስ አበባ፤ ነሐሴ 13/2006 (ዋኢማ) – ሁሉንም የልማት ሃይሎች አቀናጅቶ በመንቀሳቀሱ የ2006 በጀት አመት የድርጅትና የመንግስት እቅድ አፈጻጸም ውጤታማ መሆኑን የኢህአዴግ ስራ አስፈፃሚ ኮሚቴ አስታወቀ።የኢህአዴግ ም/ቤት ጽ/ቤት ለዋልታ በላከው  እንዳስታወቀው ኮሚቴው በዛሬው እለት  ባካሄደው መደበኛ ስብሰባው እንደገመገመው  በገጠርና በከተማ የልማትና መልካም አስተዳደር ስራዎች በድርጅት መሪነት ስኬቶችን ማስመዝገብ ተችሏል።በገጠር ልማት  ከአካባቢ አካባቢ  አንጻራዊ ልዩነት መኖሩን የጠቆመው መግለጫው በተለያዩ መስኮች ያለው የሰራዊት ግንባታ እድገት ማሳየቱንም ገልጿል።የለማውን ተፈጥሮ ሃብት ጥቅም ላይ በማዋልና ችግኞችን በመትከልም ሆነ   በመንከባከብ ረገድ የሚስተዋሉ ችግሮችን ለማስወገድ  ርብርብ ማድረግ እንደሚገባ ስራ አስፈጻሚ ኮሚቴው አሳስቧል፡፡በ2006/2007 የምርት ዘመን የሰብል ልማት ምርትን ከ20 በመቶ በላይ ለማሳደግ የተቀመጠውን ግብ ለማሳካት ከፍተኛ ርብርብ እየተደረገ መሆኑንም መግለጫው ጠቁሟል።በጥቃቅንና አነስተኛ ኢንተርፕራይዝ ልማት ሰፋ ያለ እንቅስቃሴ የተደረገ ቢሆንም ኢንተርፕራይዞች በማኑፋክቸሪንግ መስክ በስፋት በማሳተፍና  የተፋጠነ ሽግግር እንዲያካሂዱ በማድረግ በኩል የታዩ  ክፍተቶችን ለመሙላት ርብርብ እንደሚደረግ ስራ አስፈጻሚ ኮሚቴው ገልጿል።በገጠር  ለ2 ነጥብ 2 ሚሊየን ወጣቶች  የሥራ እድል ለመፍጠር ታቅዶ 85 በመቶ መከናወኑን የጠቆመው መግለጫው በከተሞችም ከ2 ሚሊዮን 600 ሺሕ በላይ ዜጎች የሥራ ዕድል ተፈጥሮላቸዋል።በትምህርት፤ በጤናና ሌሎች ማህበራዊ ዘርፎች የአመቱ አፈፃፀም ስኬታማ እንደሆነም ስራ አስፈጻሚው ተመልክቷል። 